
november 18, 1997
Referat fra møte i undervisningsutvalget 22.10.97 (10/97)

Tilstede: D. Langmyhr (formann),Y. Berg, P. Nielsen, A. Fjuk, A. Karabeg, J. Ingvoldstad og T. Stray.
Fra administrasjonen: K. Grønli, H. Holstad. 

S. Krogdahl var tilstede på sak 5.

Sak 1. Referatsaker/orienteringssaker
Referatet fra forrige møte ble godkjent.

Studieadministrasjonen orienterte om utvekslingsavtalene Erasmus og Sokrates. Undervisningsutvalget ønsker at disse tilbudene skal markedsføres mer aktivt overfor studentene.  Dette innebærer blant annet presentasjon av informasjon tidlig i studiet, utbedring av WEB-linker, bruk av newsgrupper og informasjon på IN-IFHS.

Sak 2. Godkjenning av pensumplaner
Følgende studenter fikk godkjent (endringer av) plan for hovedfagsstudiet:

Gunnar Birkeland
Knut Sagli
Børre Bjerkholt
Ingebjørg Theiss
Peder Olavssøn Klingenberg

Sak 3.  Godkjenning av sensor

Følgende sensorer ble godkjent:

Odd Løvhaugen

Sak 4. Omstrukturering av IN 165

Undervisningsutvalget godkjenner forslag fremmet av Tone Bratteteig angående omgjøring av IN 165 (3 vt.) til et todelt emne. Et 3 vekttalls emne IN 166A erstatter IN 165 og inngår i dagens emnegruppe, mens emnet IN 166 (5vt.) gir 2 vekttall utover dette.

Sak 5. Fast innpasning av Datalinjen og studieretning Teleteknikk (Elektrolinjen) ved Høyskolen i Oslo

Forutsatt at det ikke foretas endringer i studieplanene godkjennes ordningen midlertidig, og maksimalt ett år fram i tid. Intensjonen er at det i løpet av denne perioden skal utarbeides et endelig vedtak.

Datalinjen ved Høyskolen i Oslo 
Studenter fra denne linjen gis en generell innpassing mot Ifis emnegruppe hvis de tar HiOs kurs ”numeriske metoder”, Ifis kurs IN 166A ”Informasjonsteknologi og samfunn” og ett valgfritt vekttall. Det siste vekttallet kan for eksempel dekkes opp ved å ta IN 166 (5 vt.) i stedet for IN 166A (3 vt.). 
Studentene vil også få godkjent 2 vekttall fra IN 219 (4 vt.) og 2 vekttall fra IN 270 (4 vt.). Dette innebærer at de kan oppnå studieretningsgruppe i databehandling ved å avlegge eksamen i IN 210 (3 vt.) og IN 211(3 vt.).

Elektrolinjen, studieretning teleteknikk ved Høyskolen i Oslo 
Studenter fra denne linjen gis en generell innpassing mot Ifis emnegruppe hvis de tar HiOs kurs ”Algoritmer og  datastrukturer” eller Ifis kurs IN 115 ”Algoritmer og  datastrukturer”, og Ifis kurs  IN 166A ”Informasjonsteknologi og samfunn”.
Studenten vil få godkjent 3 vekttall fra IN 270 (4 vt.), og fritak for krav til IN 270 i studieretningsgruppen for kommunikasjonssystemer. De resterende 7 vt. hentes fra valgfrie IN2xx-emner.

Sak 6. Angående ansettelse av gruppelærere

Undervisningsutvalget vedtok å opprette en komité som skal arbeide med rekruttering, rutiner og regler ved ansettelse av gruppelærere. Komitéen vil bestå av Dag Langmyhr, Narve Trædal, Marina M. Bakkum, Thomas Haugsand og Cathrine L. Strand.

Sak 7. Bruk av karakterskalaen ved UniK

På grunnlag av en henvendelse fra UniK angående formelle feil ved avvikling av eksamen Sikkerhet i distribuerte systemer H96 og Teletrafikknett V96, vedtok Undervisningsutvalget at studenter som har tatt disse eksamenene skal få tilbud om å ta eksamen på nytt. De studenter som velger å benytte seg av tilbudet vil få annullert første eksamensforsøk, slik at siste forsøk vil bli det gjeldende.

Sak 8. Eventuelt

Hiwa Mayi ble innvilget permisjon fra hovedfagsstudiet i ett år. Det ble i forbindelse med denne saken besluttet at studieadministrasjonen for fremtiden gis fullmakt til å innvilge permisjonssøknader som er anbefalt av veileder.

Det ble også vedtatt at studieadministrasjonen gis fullmakt til å godkjenne bytte av studieretning. Det forutsettes imidlertid at formelle krav er tilfredsstilt, og at bytte ikke medfører omgåelse av køordningen i opptak til hovedfag.

